รัฐบาลไทย-ข่าวทำเนียบรัฐบาล-การอบรมเชิงปฏิบัติการพัฒนาครูวิทยากรโรงเรียนคุณธรรม โรงเรียนในโครงการพระราชดำริ กลุ่มโรงเรียนราชประชานุเคราะห์
วันจันทร์ที่ 11 กันยายน 2560
การอบรมเชิงปฏิบัติการพัฒนาครูวิทยากรโรงเรียนคุณธรรม โรงเรียนในโครงการพระราชดําริ กลุ่มโรงเรียนราชประชานุเคราะห์
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ เป็นประธานเปิดการอบรมเชิงปฏิบัติการพัฒนาครูวิทยากรโรงเรียนคุณธรรม ให้กับโรงเรียนในโครงการตามพระราชดําริ  กลุ่มโรงเรียนราชประชานุเคราะห์ในพระบรมราชูปถัมภ์
พร้อมทั้งบรรยายพิเศษ เรื่อง 'สืบสานพระราชปณิธานโรงเรียนคุณธรรม'เมื่อวันศุกร์ที่ 8 กันยายน 2560 ณ โรงแรมเอวาน่า บางนา โดยมีนายบุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน รวมทั้งผู้บริหารโรงเรียน ศึกษานิเทศก์ บุคลากรทางการศึกษา และข้าราชการที่เกี่ยวข้อง เข้าร่วม
ม.ล.ปนัดดา ดิศกุลกล่าวว่า ด้วยกระทรวงศึกษาธิการ มีนโยบายภายใต้กรอบยุทธศาสตร์ชาติว่าด้วยการพัฒนาคุณธรรม จริยธรรม ให้แก่เยาวชนไทย สํานักงานคณะกรรมการการศึกษาขั้นพื้นฐาน (สพฐ.) ในฐานะองค์กรหลักเกี่ยวกับการจัดการศึกษาให้เยาวชนส่วนใหญ่ของประเทศ จึงได้จัดทําโครงการโรงเรียนคุณธรรม สพฐ. ขึ้น เพื่อให้เกิดกระบวนการพัฒนาผู้บริหาร ครู บุคลากรทางการศึกษา และนักเรียน ตามกรอบแนวคิดในการพัฒนาคุณธรรม จริยธรรม 5 ประการ ได้แก่ ความพอเพียง ความกตัญญู ความซื่อสัตย์สุจริต ความรับผิดชอบ และอุดมการณ์คุณธรรม ซึ่งประสบผลสําเร็จเป็นอย่างดี
จากความสําเร็จในการดําเนินงานตามกรอบยุทธศาสตร์ดังกล่าวกระทรวงศึกษาธิการจึงได้มอบหมายให้ สพฐ. ขยายผลการดําเนินงานโครงการโรงเรียนคุณธรรม ให้ครอบคลุมโรงเรียนในโครงการตามพระราชดําริ กลุ่มโรงเรียนราชประชานุเคราะห์ ในพระบรมราชูปถัมภ์ ซึ่งกระจายตัวอยู่ในทุกภูมิภาคของประเทศไทย เพื่อเป็นการเสริมสร้างความเข้มแข็งทางคุณธรรม จริยธรรม ให้กับเด็ก และเยาวชนในแต่ละพื้นที่อย่างทั่วถึง และเท่าเทียม โดยโรงเรียนราชประชานุเคราะห์ ในพระบรมราชูปถัมภ์นั้น จัดตั้งขึ้นตามพระราชประสงค์ของพระบาทสมเด็จพระเจ้าอยู่หัวภูมิพลอดุลยเดชฯ ในหลวงรัชกาลที่ 9 ที่ทรงโปรดเกล้าโปรดกระหม่อมให้มูลนิธิราชประชานุเคราะห์ ในพระบรมราชูปถัมภ์ กับกระทรวงศึกษาธิการ ร่วมกันจัดตั้งโรงเรียน หรือสถานศึกษาที่มีวัตถุประสงค์ในการจัดการศึกษาสําหรับเด็กด้อยโอกาสทุกกลุ่มเป้าหมาย ซึ่งการเสริมสร้างความเข้มแข็งทางคุณธรรม จริยธรรมให้กับเด็กกลุ่มดังกล่าว นอกจากจะเป็นการพัฒนาคุณธรรม จริยธรรมในระดับบุคคลแล้ว ยังนับเป็นการยกระดับคุณธรรม จริยธรรมให้กับสังคม และประเทศชาติอีกทางหนึ่งด้วย
ม.ล.ปนัดดา กล่าวด้วยว่า ในอดีต การพัฒนาคุณธรรม จริยธรรม ถือเป็นหน้าที่หลักของทุกสถาบันในสังคมทั้งสถาบันครอบครัว สถาบันการศึกษา รวมไปถึงสถาบันศาสนา ที่มีบทบาทหน้าที่ร่วมกันในการปลูกฝัง กล่อมเกลาเด็กและเยาวชนให้เติบโตเป็นผู้ใหญ่ที่มีความเข้มแข็งทางคุณธรรม จริยธรรมในจิตใจ และกลายเป็นทรัพยากรบุคคลที่มีคุณภาพของประเทศ แต่ในปัจจุบัน ด้วยสภาพเศรษฐกิจ สภาพสังคม และวิถีชีวิตที่เปลี่ยนไป ส่งผลให้ภาระหน้าที่ดังกล่าวตกเป็นของสถาบันการศึกษาอย่างหลีกเลี่ยงไม่ได้
ดังนั้น การเข้ามามีส่วนร่วมในการขับเคลื่อนโครงการคุณธรรมของทุกภาคส่วน ไม่ได้เป็นเพียงการปฏิบัติงานตามหน้าที่ที่ได้รับมอบหมายเท่านั้น แต่เป็นการสนองพระบรมราโชบายด้านการศึกษาของสมเด็จพระเจ้าอยู่หัวมหาวชิราลงกรณ บดินทรเทพยวรางกูร ในหลวงรัชกาลที่ 10 ในการสร้างพื้นฐานให้แก่ผู้เรียนใน 4 ประการ ก็คือ 1) มีทัศนคติที่ถูกต้องต่อบ้านเมือง 2) มีพื้นฐานชีวิตที่มั่นคง มีคุณธรรมจริยธรรม 3) มีงานทํา มีอาชีพสุจริต และ 4) เป็นพลเมืองดี และการขับเคลื่อนโครงการโรงเรียนคุณธรรมในครั้งนี้ถือเป็นการเดินตาม รอยเบื้องพระยุคลบาทของพระบาทสมเด็จพระเจ้าอยู่หัวภูมิพลอดุลเดชฯ ในหลวงรัชกาลที่ 9 ในการสร้างคนดีให้แก่บ้านเมืองอีกทางหนึ่งด้วย
นายบุญรักษ์ ยอดเพชรกล่าวว่า สพฐ. ได้มอบหมายให้สํานักพัฒนานวัตกรรมการจัดการศึกษา ประสานความร่วมมือกับสํานักบริหารงานการศึกษาพิเศษ ในการจัดการอบรมเชิงปฏิบัติการพัฒนาครูวิทยากรโรงเรียนคุณธรรมให้กับโรงเรียนในโครงการตามพระราชดําริ กลุ่มโรงเรียนราชประชานุเคราะห์ ในพระบรมราชูปถัมภ์ จํานวน 58 โรงเรียน โดยกําหนดให้แต่ละโรงเรียนส่งผู้บริหารโรงเรียน จํานวน 1 คน ครูวิชาการจํานวน 1 คน และครูผู้รับผิดชอบเกี่ยวกับคุณธรรม จํานวน 1 คน รวมโรงเรียนละ 3 คน เข้ารับการอบรมเชิงปฏิบัติการเพื่อพัฒนาสู่การเป็นครูวิทยากรโรงเรียนคุณธรรมตามแนวทางของมูลนิธิยุวสถิรคุณ รวมจํานวนผู้เข้ารับการอบรมเชิงปฏิบัติการในครั้งนี้ทั้งสิ้น 174 คน
ทั้งนี้ กระบวนการพัฒนาคุณธรรม จริยธรรม ให้แก่เยาวชนไทย เป็นการสร้างเครือข่ายความร่วมมือระหว่างกระทรวงศึกษาธิการ และหน่วยงานต่าง ๆในการถ่ายทอดองค์ความรู้ และประสบการณ์ให้แก่ผู้บริหาร ครู ศึกษานิเทศก์ และบุคลากรทางการศึกษาได้นําไปใช้ในการพัฒนาเยาวชนให้มีคุณธรรม จริยธรรม ซึ่งนับว่าเป็นพื้นฐานที่สําคัญในการประกอบวิชาชีพ หากบุคคลใดหรือวิชาชีพใดไม่มีคุณธรรมจริยธรรมเป็นหลักยึดเบื้องต้นก็ยากที่จะก้าวไปสู่ความสําเร็จแห่งตนและแห่งวิชาชีพนั้น ๆ
ซึ่งนอกจากการพัฒนาโรงเรียน ผู้บริหาร ครู นักเรียน ศึกษานิเทศก์ และบุคลากรทางการศึกษา ในสังกัด สพฐ. แล้วกระทรวงศึกษาธิการยังเล็งเห็นความสําคัญของการพัฒนาการจัดการศึกษาด้วยความเสมอภาค และเท่าเทียมในทุกพื้นที่ของประเทศไทย ด้วยการขยายผลการดําเนินงานโครงการโรงเรียนคุณธรรมให้กับโรงเรียนในโครงการตามพระราชดําริ กลุ่มโรงเรียนราชประชานุเคราะห์ ในพระบรมราชูปถัมภ์ อีกด้วย
กลุ่มประชาสัมพันธ์ สํานักงานรัฐมนตรี:รายงาน
ขอบคุณข้อมูล:สพฐ.
ขอบคุณภาพถ่าย:คณะทํางาน รมช.ศธ.